FI Euroopan unionin virallinen lehti L 106/14

KOMISSION PÄÄTÖS,

tehty 30 päivänä maaliskuuta 2006,

arvopaperimarkkinoita käsittelevän eurooppalaisen asiantuntijaryhmän perustamisesta antamaan lainopillista ja taloudellista neuvontaa EU:n arvopaperidirektiivien soveltamisesta

(2006/288/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

sekä katsoo seuraavaa:

(1) Täysin yhdentyneet ja tehokkaasti toimivat rahoitusmarkkinat ovat olennaisen tärkeitä nykyaikaisten talouksien toiminnan kannalta. Rahoitusmarkkinoiden yhtenäismarkkinoiden aikaansaaminen on tämän vuoksi keskeinen osa Lissabonin talousuudistusprosessia ja olennaisen tärkeää EU:n maailmanlaajuiselle kilpailukyvylle.

(2) Rahoituspalvelupolitiikkaa vuosina 2005–2010 käsittelevässä valkoisessa kirjassa (1) (”valkoinen kirja”) esitellään Euroopan komission rahoituspalvelupolitiikan painopisteet vuoteen 2010 saakka. Yhtenä komission rahoituspalvelupolitiikan tavoitteista on panna täytäntöön, valvoa ja jatkuvasti arvioida nykyistä lainsäädäntöä sekä soveltaa järjestään kaikissa tulevissa aloitteissa parempaan sääntelyyn tähtääviä periaatteita.

(3) Valkoisessa kirjassa määritellään useita käytännön vaiheita, joiden avulla voidaan paremmin ymmärtää sitä, miten yhteisön lainsäädäntöä sovelletaan käytännössä, ja varmistaa, että lainsäädäntö saadaan parempaan sääntelyyn tähtäävän komission ohjelman mukaisesti todella yhtenäistettyä siinä määrin kuin markkinat sitä edellyttävät. Koska arvopaperiala on ensimmäinen ala, jolla yhdenmukaisuutta tarkistetaan, on päätetty perustaa arvopaperimarkkina-alan toimijoiden ja asiantuntijoiden ryhmä avustamaan komissiota tämän alan tärkeimpien ongelmien erittelyssä. Tähän liittyen on väistämättä tutkittava yhteisön lainsäädännön täytäntöönpanoa ja soveltamista jäsenvaltiotasolla, jotta voitaisiin paremmin ymmärtää, miten yhteisön lainsäädäntöä sovelletaan käytännössä, ja varmistaa, että lainsäädäntö saadaan todella yhtenäistettyä siinä määrin kuin rajatylittävät sijoituspalvelut ja arvopaperimarkkinat sitä edellyttävät.

(4) EU:n arvopaperidirektiivien oikeudelliseen arviointiin liittyviä näkökohtia koskevien arvopaperialan toimijoiden neuvojen lisäksi komission mielestä on tärkeää saada asiantuntijaryhmältä myös analyysi EU:n arvopaperidirektiivien vaikutuksesta talouteen sekä niiden käytännön täytäntöönpanosta ja soveltamisesta jäsenvaltioissa. Näin ollen asiantuntijaryhmän tehtävänä on myös auttaa komissiota valmistelemaan kertomuksia, joissa käsitellään rahoitusvälineiden markkinoista sekä neuvoston direktiivien 85/611/ETY ja 93/6/ETY ja Euroopan parlamentin ja neuvoston direktiivin 2000/12/EY muuttamisesta ja neuvoston direktiivin 93/22/ETY kumoamisesta 21 päivänä huhtikuuta 2004 annetun Euroopan parlamentin ja neuvoston direktiivin 2004/39/EY (2), arvopapereiden yleisölle tarjoamisen tai kaupankäynnin kohteeksi ottamisen yhteydessä julkistettavasta esitteestä ja direktiivin 2001/34/EY muuttamisesta 4 päivänä marraskuuta 2003 annetun Euroopan parlamentin ja neuvoston direktiivin 2003/71/EY (3), sisäpiirikaupoista ja markkinoiden manipuloinnista (markkinoiden väärinkäyttö) 28 päivänä tammikuuta 2003 annetun Euroopan parlamentin ja neuvoston direktiivin 2003/6/EY (4) ja säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta 15 päivänä joulukuuta 2004 annetun Euroopan parlamentin ja neuvoston direktiivin 2004/109/EY (5) eri säännösten soveltamista. Asiantuntijaryhmä antaa komission pyynnöstä myös teknistä opastusta EU:n arvopaperimarkkinoihin liittyvistä tällä hetkellä merkittävistä kysymyksistä, kuten luottoluokituslaitoksista ja rahoitusanalyytikoista.

(5) Asiantuntijaryhmä olisi muodostettava henkilöistä, joilla on ryhmän toimeksiannon piiriin kuuluvista asioista lainopillista asiantuntemusta tai välitöntä kaupallista kokemusta. On säädettävä muita asiantuntijaryhmiä tai kuluttajien tai sijoittajien yhdistyksiä edustavien asiantuntijoiden tai tarkkailijoiden osallistumisesta.

(6) Tässä päätöksessä pannaan täytäntöön valkoisessa kirjassa esitetty komission sitoumus perustaa asiantuntijaryhmä ja määritellään ryhmän kokoonpanoa ja toimintatapoja koskevat menettelyt.

(7) Asiantuntijaryhmän toiminnan olisi oltava kestoltaan rajallista, joten ryhmä aloittaa toimintansa vuonna 2006 ja jatkaa vuoden 2009 loppuun, ellei komissio päätä pidentää sen toimikautta,

ON TEHNYT TÄMÄN PÄÄTÖKSEN:

1 artikla

Komissio perustaa arvopaperimarkkinoita käsittelevän eurooppalaisen asiantuntijaryhmän, jäljempänä ’ryhmä’.

2 artikla

Tehtävät

Ryhmän on

— annettava komissiolle neuvontaa EU:n säädöspuitteiden yhdenmukaisuutta ja tarvittaessa EU:n lainsäädännön saattamista osaksi jäsenvaltioiden lainsäädäntöä käsittelevää komission analyysia varten tarkistamalla alakohtaisesti EU:n arvopaperidirektiivien yhtenäisyyttä ja tutkimalla asiaan liittyvää lainsäädäntöä sellaisten lainsäädäntöpuitteisiin liittyvien oikeudellisten epävarmuustekijöiden määrittämiseksi – säänneltyjen toimijoiden ja arvopaperimarkkinoiden käyttäjien näkökulmasta – jotka heikentävät kyseisten markkinoiden toimintaa,

— avustettava komissiota antamalla opastusta sellaisten komission kertomusten laadinnassa, joissa käsitellään direktiivin 2004/39/EY, direktiivin 2003/71/EY, direktiivin 2004/109/EY ja direktiivin 2003/6/EY eri säännösten soveltamista. Ryhmältä pyydetään neuvoja myös laadittaessa analyysi kyseisten direktiivien vaikutuksesta talouteen,

— annettava komission pyynnöstä teknistä opastusta EU:n arvopaperimarkkinoihin liittyvistä tällä hetkellä merkittävistä kysymyksistä, kuten luottoluokituslaitoksista ja rahoitusanalyytikoista. Luottoluokituslaitosten osalta komissio aikoo koota markkinaosapuolten ja erityisesti monimutkaisia rahoitusvälineitä ostavien tahojen näkemyksiä pyytämällä ryhmältä opastusta luottoluokituslaitosten toimintaan liittyvistä erityiskysymyksistä. Rahoitusanalyytikoiden osalta ryhmää voidaan pyytää esittämään käsityksensä nykyisten lakisääteisten vaatimusten riittävyydestä.

Ryhmän on raportoitava säännöllisesti komissiolle ja esitettävä tiivistelmä erittelyistään ja lausunnoistaan. Ryhmän lausunnot eivät sido komissiota, eikä se, että ryhmä on antanut lausunnon, millään tavoin estä muita komission asiantuntijaryhmiä antamasta lausuntoja toimeksiantoon kuuluvista asiaan liittyvistä kysymyksistä. Ryhmä varmistaa päällekkäisen työn välttämiseksi, että sen ja muiden asiaan liittyvien komission asiantuntijaryhmien toiminta on sovitettu yhteen asianmukaisella tavalla.

3 artikla

Kokoonpano – nimittäminen

1. Ryhmä koostuu enintään 20 jäsenestä.

2. Komissio nimittää ryhmän jäsenet niiden hakemusten perusteella, joita se on vastauksena kiinnostuksenilmaisupyyntöön saanut korkean tason asiantuntijoilta, joilla on käytännön kokemusta liike-elämästä, akateemisista yhteisöistä tai kansalaisyhteiskunnasta – kuluttajien tai sijoittajien edustajat mukaan luettuina – ja jotka toimivat sijoituspalvelu- ja arvopaperialalla.

3. Komissio arvioi kunkin kiinnostuksenilmaisupyyntöön vastanneen yksittäisen asiantuntijan kelpoisuutta seuraavien perusteiden pohjalta:

— todistettu asiantuntemus ja tuore käytännön kokemus, myös Euroopan tai kansainvälisellä tasolla, sijoituspalvelujen ja arvopaperialan kannalta merkittävillä aloilla sekä/tai siltä osin kuin on kyse EU:n arvopaperidirektiivien vaikutuksesta näihin aloihin,

— yksittäisen asiantuntijan kyky muokata yritysten, akateemisten yhteisöjen sekä kansalaisyhteiskunnan näkemyksiä ryhmän toimeksiantoon kuuluvissa asioissa,

— kiinnostuksenilmaisupyyntöön annetun vastauksen mukana on toimitettava aineistoa, jolla osoitetaan, että kyseinen asiantuntija täyttää edellä mainitut edellytykset,

— asiantuntijoiden on lisäksi hallittava rahoitusalalla yleisesti käytetty kieli niin hyvin, että he voivat osallistua keskusteluihin ja raporttien laadintaan kyseisellä kielellä.

4. Asiantuntijoita valitessaan komission on lisäksi pidettävä huoli siitä, että ryhmän asiantuntemus kattaa kaikki arvopaperialaan liittyvät merkittävät toiminnot ja tuotteet.

Lisäksi komission on siinä määrin kuin se on saatujen vastausten perusteella mahdollista varmistettava, että ryhmässä on laaja maantieteellinen edustus ja että ryhmä muodostuu asiantuntijoista, joilla on välitöntä tietoa hyvin erityyppisistä EU:n markkinoista, kansalliset markkinat mukaan luettuina.

5. Seuraavia säännöksiä sovelletaan:

— jäsenet nimitetään yksityishenkilöinä, millä estetään varajäsenten osallistuminen ryhmän työskentelyyn, ja jäsenten edellytetään opastavan komissiota ammatillisista kytköksistä tai muusta ulkopuolisesta vaikutuksesta riippumattomasti,

— jäsenet nimitetään kahden vuoden toimikaudeksi, joka voidaan uusia,

— jäsenten edellytetään osallistuvan aktiivisesti ryhmän kokouksiin ja vähintään yhden 4 artiklan 2 kohdassa tarkoitetun alaryhmän työskentelyyn,

— komissio voi korvata jäsenen, joka ei enää kykene osallistumaan tehokkaasti ryhmän työskentelyyn, joka eroaa ryhmästä tai ei noudata tässä artiklassa taikka Euroopan yhteisön perustamissopimuksen 287 artiklassa määrättyjä edellytyksiä, kyseisen jäsenen toimikauden jäljellä olevaksi ajaksi,

— komission nimittämien jäsenten nimet julkaistaan sisämarkkinoiden ja palvelujen pääosaston Internet-sivuilla. Jäsenten nimet kerätään, käsitellään ja julkaistaan yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (6) säännösten mukaisesti.

4 artikla

Toiminta

1. Komissio järjestää ryhmän kokoukset ja toimii niiden puheenjohtajana. Ryhmä kokoontuu neljästi vuodessa täysistunnossa ja useita kertoja vuodessa alaryhmien tasolla.

2. Komissio voi perustaa yhden tai useamman alaryhmän tarkastelemaan tiettyjä kysymyksiä ja määritellä sen toimeksiannon; alaryhmä hajotetaan heti, kun sen erityistehtävä on tullut täytettyä.

3. Komissio asettaa työohjelman kullekin kalenterivuodelle. Työohjelmassa olisi määrättävä ryhmän tai jonkin sen alaryhmän käsiteltäväksi tulevat aiheet ja asetettava aikataulu raporttiluonnoksista ryhmän täysistunnossa käytävälle keskustelulle. Komissio voi ryhmältä saamiensa lausuntojen ja analyysien ansiosta tehdä tarvittavan arvioinnin.

4. Komissio voi pyytää käsiteltävää asiaa tuntevia asiantuntijoita tai tarkkailijoita osallistumaan ryhmän tai sen alaryhmien työskentelyyn, jos tämä on hyödyllistä tai tarpeen. Tätä säännöstä voidaan käyttää muissa komission asiantuntijaryhmissä mukana olevien asiantuntijoiden tai kuluttajien tai sijoittajien yhdistyksiä edustavien tarkkailijoiden kutsumiseen.

5. Asiantuntija tai tarkkailija ei saa paljastaa ryhmän tai sen alaryhmän toimintaan osallistumisen kautta saatuja tietoja, jos komissio luokittelee kyseiset tiedot luottamuksellisiksi.

6. Ryhmä ja sen alaryhmät kokoontuvat yleensä komission tiloissa komission päättämien menettelyjen ja aikataulun mukaisesti. Komission yksiköt huolehtivat niiden sihteeripalveluista.

7. Ryhmä vahvistaa oman työjärjestyksensä komission esittämän luonnoksen pohjalta.

8. Komissio julkaisee sisämarkkinoiden ja palvelujen pääosaston Internet-sivuilla ryhmän päätelmät ja raportit sekä sen ja sen alaryhmien kokousten tiivistelmät kyseisen asiakirjan alkuperäiskielellä.

5 artikla

Kokouskulut

1. Komissio korvaa komissiossa voimassa olevien määräysten mukaisesti ryhmän toimintaan liittyvät ryhmän jäsenten matka- ja oleskelukustannukset. Jäsenet eivät saa palkkiota tehtäviensä hoidosta.

2. Kokouskulut korvataan vuosittaisessa määrärahojen kohdentamista koskevassa menettelyssä asianomaiselle yksikölle myönnettyjen määrärahojen puitteissa.

6 artikla

Voimaantulo

Tämä päätös tulee voimaan päivänä, jona se julkaistaan Euroopan unionin virallisessa lehdessä. Päätöstä sovelletaan vuoden 2009 loppuun, ellei komissio ennen kyseistä päivämäärää päätä pidentää ryhmän ja jonkin sen alaisuuteen mahdollisesti perustetun alaryhmän toimikautta.

Tehty Brysselissä 30 päivänä maaliskuuta 2006. Komission puolesta Charlie McCREEVY Komission jäsen

(1) Rahoituspalvelupolitiikkaa (2005–2010) käsittelevä valkoinen kirja, KOM(2005) 629 lopullinen, 1. joulukuuta 2005.

(2) EUVL L 145, 30.4.2004, s. 1. Oikaisu EUVL L 45, 16.2.2005, s. 18.

(3) EUVL L 345, 31.12.2003, s. 64.

(4) EUVL L 96, 12.4.2003, s. 16.

(5) EUVL L 390, 31.12.2004, s. 38.

(6) EUVL L 8, 12.1.2001, s. 1.